**Упутство за писање рада**

Рад треба да буде писан у програму Word for Windows (верзија 7.0 или новија), на папиру формата А4, са двоструким проредом (double spacing) и маргинама од 2,5 (горња,доња,лева и десна). Фонт треба да буде Times New Roman, величина слова 12 pt, кодни распоред ЦП 1250 (Serbian Latin). Рад писати српским ћириличним писмом.

Молимо Вас да обратите пажњу да све речи и скраћенице писане другим језиком (енглески, латински и сл.) морају бити писане латиницом и курзивом (**italic**), као и да скраћенице настале у енглеском језику морају бити написане латиницом (нпр: не Стрептоцоцус пнеумониае већ *Streptococcus pneumoniae*; не ХДЛ већ *HDL*). Такође, скрећемо Вам пажњу да се у српском језику децимални бројеви пишу са зарезом (нпр. 0,005), док у енглеском са тачком (0,005).

Радови се предају у три штампана примерка и у електронској форми (као прилог -*attachment*- у pdf формату, на e-mail адресу ЦНИРС-а). Приспели радови подлежу рецензији. За рецензирање радова Центар за научно истраживачки рад студената Факултета ветеринарске медицине ангажује компетентне рецензенте (који су анонимни). Рецензенти могу да врате рад на исправку уколико сматрају да је то потребно. Замерке рецензената достављају се аутору ради корекције. Кориговани материјал мора се доставити Центру у року од седам дана од дана пријема захтева за кориговање.

**Делови рада:**

Рад мора садржати следеће делове: **насловну страну, абстракт са кључним речима и текст**. Обим рада не сме да пређе 10 страница текстуалног дела рада (без прилога, насловне стране, списка литературе и сажетака на српском и енглеском језику). Број прилога (графикони, табеле, схеме, слике) није ограничен.

**Насловна страна** садржи: наслов рада који мора бити кратак (не више од 15 речи), јасан, информативан (Arial, 18pt, bold, на средини странице); пуна имена и презимена аутора и ментора; највише научно и стручно звање ментора. Наводи се и пун назив установе у којој је рад реализован, као и место у коме се она налази.

У склопу ове брошуре налази се пример како треба да изгледају Ваша прва страна (насловна страна) и друга страна (абстракт).

**Сажетак (абстракт)** се куца на другој страници и садржи највише 300 речи. Сажетак треба да садржи циљ рада, битне елементе методологије, концизно изнете резултате са детаљима из којих произилази закључак. Испод сажетка навести 3-5 кључних речи. Сажетак се пише на српском и енглеском језику (**детаљније информације о писању сажетка прописују организатори Конгреса студената биомедицинских наука, које ће накнадно бити достављене ауторима радова**).

**Текст** треба да садржи: увод, материјал и методе, резултате, дискусију и закључак. Након текстуалног дела навести списак литературе. Избегавати употребу болд и италик слова у тексту.

**Наслови поглавља**: *Times New Roman, 12pt, bold*

**Поднаслови**: *Times New Roman, 12pt, bold, italic*, увучен ред

**Увод**- садржи литературне податке о проблему који се у раду обрађује. Преглед познатих чињеница не сме да буде предуг али мора јасно да оправда зашто је предузето истраживање које се радом представља. Такође се наводе основне хипотезе и циљ рада.

**Материјал и методе** - детаљно и прецизно описати спроведено посматрање или експеримент. Навести број, старосну доб, пол и друге карактеристике испитаника, уколико се ради о хуманој популацији. Уколико се ради о експерименталним животињама, навести врсту, број, старост, пол и друге карактеристике коришћених животиња. Навести имена метода које су употребљене у току рада као и тачан назив апарата (модел,произвођач). Код навођења имена лекова, користити генерички назив, а у загради навести регистровано име лека. Поред назива лека навести дозу и начин апликације (i.m, i.v, per os итд). Описати статистичке методе коришћене током обраде резултата. Користити мерне јединице СИ система.

**Резултати** - Резултате треба јасно представити у виду текста и прилога (табела, графикона или слика), при чему у тексту не треба наводити све податке приказане у табелама. Табеле треба нумерисати римским бројевима (Табела I, Табела II), а графиконе и слике арапским бројевима (Слика 1, Графикон 1). Табеле треба да буду јасне и прегледне, са обавезном легендом у којој је дато објашњење скраћеница и симбола. Сваки прилог треба да има наслов (испод табела, односно изнад графикона и слика) у коме треба бити јасно назначено шта прилог приказује.

**Дискусија** - Сачињена је од анализе добијених резултата у поређењу са већ објављеним, познатим резултатима. Избегавати тврдње и закључке које резултати у потпуности не подржавају.

**Литература**- Литература се у тексту цитира на следећи начин: у случају једног аутора наводи се презиме тог аутора и година публиковања цитиране референце (нпр. Јовић, 2003), у случају два аутора наводе се презимена оба аутора и година публиковања (нпр. Козмус и Грегорц, 2008), а у случају три и више аутора, наводи се презиме првог аутора са додатком ``и сар.`` и година публиковања (нпр. Фриес и сар. 2010). У списку литературе, референце треба поређати по абецедном реду презимена првог аутора. Референце у којима је исти први аутор треба поређати хронолошки. Избегавати коришћене и навођење абстракта и радова са скупова. Референце писати на следећи начин:

**-Чланак из научног часописа**:

-Schmid M, Saitbekova N, Gaillard C, Dolf G (1999) Genetic diversity in Swiss cattle breeds, J. Anim. Breed. Genet. 116, 1-8.

-Ebert D (1998) Experimental evolutioon of parasites, Science 282, 1432-1435.

**- Монографија**:

- Blume WT, Kaibra M (1994) Atlas of adult electro-encephalography. New York, Reven Press.

**-Kњига**:

-Spally MR, Morgan SS (1989) Methods of food analysis, 2nd edition. Elsevier, New York, 682 pp.

**-Поглавље књиге**:

- Alderson, GLH (1991) A system to maximize the maintenance of genetic variability in small populations. In: Alderson L. (editor) Genetic Conservation of Domestic Livestock, CAB International, Wallingford, pp. 18-29.

**- Подаци са интернета**:

- Ако је коришћен текст који је поред интернета објављен и у писаној форми па постоји име чланка, књиге..., име аутора текста и када је објављен чланак онда се у литератури ови подаци наводе као неки од горе наведених примера

- Ако је коришћен текст који нема податке аутора, године издавања, итд. онда се наводи у литератури пун линк из adress bar-a који директно води ка том тексту (нпр. <http://vukajlija.com/pretraga/izraz?q=veterinar&strana=1>)

- **ПОДАЦИ СА ИНТЕРНЕТА (осим ако није скинута нека књига, наведен одломак текста где је наведен аутор, назив дела, издавач и година издавања или је у питању нека озбиљна компанија) УГЛАВНОМ НИСУ РЕЛЕВАНТНИ ПОДАЦИ И МОЛИМ ВАС ДА ИЗБЕГАВАТЕ КОРИШЋЕЊЕ ПОДАТАКА СА ИНТЕРНЕТА**

**Срдачан поздрав и много успеха у раду!**

**Београд, 2023.година**